CELEX: 32014R0502
Language: mt
Date: 2014-03-11 00:00:00
Title: Regolament ta' Delega tal-Kummissjoni (UE) Nru 502/2014 tal- 11 ta' Marzu 2014 li jissupplimenta r-Regolament tal-Kunsill (KE) Nru 73/2009 u r-Regolament (UE) Nru 1307/2013 tal-Parlament Ewropew u tal-Kunsill fir-rigward tal-bażi ta' kalkolu ta' tnaqqis li għandu jiġi applikat lill-bdiewa mill-Istati Membri minħabba t-tnaqqis lineari ta' pagamenti fl-2014 u d-dixxiplina finanzjarja għas-sena kalendarja 2014

16.5.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 145/20
            
         REGOLAMENT TA' DELEGA TAL-KUMMISSJONI (UE) Nru 502/2014
   tal-11 ta' Marzu 2014
   li jissupplimenta r-Regolament tal-Kunsill (KE) Nru 73/2009 u r-Regolament (UE) Nru 1307/2013 tal-Parlament Ewropew u tal-Kunsill fir-rigward tal-bażi ta' kalkolu ta' tnaqqis li għandu jiġi applikat lill-bdiewa mill-Istati Membri minħabba t-tnaqqis lineari ta' pagamenti fl-2014 u d-dixxiplina finanzjarja għas-sena kalendarja 2014
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament tal-Kunsill (KE) Nru 73/2009 tad-19 ta' Jannar 2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għal bdiewa, u li jemenda r-Regolamenti (KE) Nru 1290/2005, (KE) Nru 247/2006, (KE) Nru 378/2007 u li jirrevoka r-Regolament (KE) Nru 1782/2003 (1), u b'mod partikolari l-Artikolu 140a tiegħu,
   Wara li kkunsidrat ir-Regolament (UE) Nru 1307/2013 tal-Parlament Ewropew u tal-Kunsill tas-17 ta' Diċembru 2013 li jistabbilixxi regoli għal pagamenti diretti lill-bdiewa taħt skemi ta' appoġġ fil-qafas tal-politika agrikola komuni u li jħassar ir-Regolament tal-Kunsill (KE) Nru 637/2008 u r-Regolament tal-Kunsill (KE) Nru 73/2009 (2), u b'mod partikolari l-Artikolu 8(3) tiegħu,
   Billi:
   
               (1)
            
            
               L-Artikolu 40(3) tar-Regolament (KE) Nru 73/2009, kif emendat bl-Artikolu 6(2) tar-Regolament (UE) Nru 1310/2013 tal-Parlament Ewropew u tal-Kunsill (3), jipprovdi għal tnaqqis lineari ta' pagamenti diretti fir-rigward tal-2014. L-Artikolu 8 tar-Regolament (UE) Nru 1307/2013 jipprovdi għal aġġustament ta' pagamenti diretti għal raġunijiet ta' dixxiplina finanzjarja. Għandha ssir dispożizzjoni sabiex tiżgura l-aħjar applikazzjoni ta' dak it-tnaqqis fl-2014.
            
         
               (2)
            
            
               Fl-interess tat-trasparenza u tal-prevedibbiltà, huwa xieraq li l-metodu ta' kalkolu taż-żewġ tnaqqisiet fil-proċess tal-kalkolu tal-ammont ta' pagamenti li għandu jsir lill-bdiewa fir-rigward tal-2014 għandu jikkorrispondi mal-metodu ta' kalkolu tat-tnaqqis lineari ta' pagamenti diretti minħabba l-applikazzjoni tal-Artikolu 8(1) tar-Regolament (KE) Nru 73/2009 u t-tnaqqis minħabba d-dixxiplina finanzjarja skont l-Artikolu 11 ta' dak ir-Regolament kif inhu stipulat fl-Artikolu 79(1) tar-Regolament tal-Kummissjoni (KE) Nru 1122/2009 (4) u skont ir-Regolament Delagat tal-Kummissjoni (UE) Nru 635/2013 (5).
            
         
               (3)
            
            
               L-Artikolu 29(5) tar-Regolament (KE) Nru 73/2009, kif emendat bl-Artikolu 6(1) tar-Regolament (UE) Nru 1310/2013, jipprovdi għall-possibbiltà li mis-16 ta' Ottubru 2014 l-Istati Membri jħallsu l-avvanzi lill-bdiewa fir-rigward tal-applikazzjonijiet li saru fl-2014. Biex tiġi żgurata konsistenza mar-regoli applikabbli fl-2013 skont ir-Regolament ta' Implimentazzjoni tal-Kummissjoni (UE) Nru 946/2013 (6) li jipprovdi li jistgħu jitħallsu ħlasijiet mingħajr ma jitqies l-aġġustament minħabba dixxiplina finanzjarja skont l-Artikolu 11 tar-Regolament (KE) Nru 73/2009, huwa xieraq li anke fl-2014 ikun previst li l-avvanzi jistgħu jitħallsu mingħajr ma jitqies it-tnaqqis tad-dixxiplina finanzjarja stipulat fl-Artikolu 36 tar-Regolament (UE) Nru 1306/2013 tal-Parlament Ewropew u tal-Kunsill (7) u fl-Artikolu 8 tar-Regolament (UE) Nru 1307/2013. Mill-1 ta' Diċembru 2014, il-ħlas tal-bilanċ għandu jqis ir-rata ta' aġġustament tad-dixxiplina finanzjarja applikabbli dak iż-żmien.
            
         
               (4)
            
            
               Billi dan ir-Regolament japplika għal applikazzjonijiet għall-għajnuna fir-rigward tal-2014, għandu jidħol fis-seħħ fil-jum wara l-pubblikazzjoni tiegħu,
            
         ADOTTAT DAN IR-REGOLAMENT:
   Artikolu 1
   Tnaqqis minħabba tnaqqis lineari ta' pagamenti diretti fl-2014 stipulati fl-Artikolu 40(3) tar-Regolament (KE) Nru 73/2009 kif ukoll tnaqqis minħabba dixxiplina finanzjarja stipulata fl-Artikolu 8 tar-Regolament (UE) Nru 1307/2013 għas-sena kalendarja 2014 għandhom jiġu applikati fuq it-total ta' pagamenti mill-iskemi differenti ta' appoġġ elenkati fl-Anness I tar-Regolament (KE) Nru 73/2009 li kull bidwi huwa intitolat għalihom wara l-applikazzjoni tal-Artikolu 78 tar-Regolament (KE) Nru 1122/2009.
   Dak it-tnaqqis għandu jiġi applikat qabel ma jkun applikat it-tnaqqis stipulat fl-Artikolu 79(2) tar-Regolament (KE) Nru 1122/2009.
   Artikolu 2
   Għandhom jitħallsu l-avvanzi msemmija fl-Artikolu 29(5) tar-Regolament (KE) Nru 73/2009 mingħajr ma jitqies it-tnaqqis tad-dixxiplina finanzjarja stipulata fl-Artikolu 26 tar-Regolament (UE) Nru 1306/2013 u fl-Artikolu 8 tar-Regolament (UE) Nru 1307/2013. Il-ħlas tal-bilanċ li għandu jingħata lill-benefiċjarji mill-1 ta' Diċembru 2014 għandu jqis ir-rata ta' aġġustament tad-dixxiplina finanzjarja applikabbli dak iż-żmien għall-ammont totali tal-pagamenti diretti fir-rigward tas-sena kalendarja 2014.
   Artikolu 3
   Dan ir-Regolament għandu jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
   Dan għandu japplika għal applikazzjonijiet għall-għajnuna ppreżentati fir-rigward tal-2014.
   
      Dan ir-Regolament għandu jorbot fl-intier tiegħu u japplika direttament fl-Istati Membri kollha.
      Magħmul fi Brussell, il-11 ta' Marzu 2014.
      
         
            Għall-Kummissjoni
         
         
            Il-President
         
         José Manuel BARROSO
      
   
   
      (1)  ĠU L 30, 31.1.2009, p. 16.
   
      (2)  ĠU L 347, 20.12.2013, p. 608.
   
      (3)  Ir-Regolament (UE) Nru 1310/2013 tal-Parlament Ewropew u tal-Kunsill tas-17 ta' Diċembru li jistabbilixxi ċerti dispożizzjonijiet transitorji dwar l-appoġġ għall-iżvilupp rurali mill-Fond Agrikolu Ewropew għall-Iżvilupp Rurali (FAEŻR), li jemenda r-Regolament (UE) Nru 1305/2013 tal-Parlament Ewropew u tal-Kunsill rigward ir-riżorsi u d-distribuzzjoni tagħhom fir-rigward tas-sena 2014 u li jemenda r-Regolament tal-Kunsill (KE) Nru 73/2009 u r-Regolamenti (UE) Nru 1307/2013, (UE) Nru 1306/2013 u (UE) Nru 1308/2013 tal-Parlament Ewropew u tal-Kunsill fir-rigward tal-applikazzjoni tagħhom fis-sena 2014 (ĠU L 347, 20.12.2013, p. 865).
   
      (4)  Ir-Regolament tal-Kummissjoni (KE) Nru 1122/2009 tat-30 ta' Novembru 2009 li jistipula regoli dettaljati għall-implimentazzjoni tar-Regolament tal-Kunsill (KE) Nru 73/2009 fir-rigward tal-kundizzjonalità, il-modulazzjoni u s-sistema integrata ta' amministrazzjoni u kontroll, skont l-iskemi ta' appoġġ għall-bdiewa previsti għal dak ir-Regolament, kif ukoll għall-implimentazzjoni tar-Regolament tal-Kunsill (KE) Nru 1234/2007 fir-rigward tal-kundizzjonalità skont l-iskema ta' appoġġ prevista għas-settur tal-inbid (ĠU L 316, 2.12.2009, p. 65).
   
      (5)  Ir-Regolament Delegat tal-Kummissjoni (UE) Nru 635/2013 tal-25 ta' April 2013 li jissuplimenta r-Regolament tal-Kunsill (KE) Nru 73/2009 fir-rigward tal-bażi ta' kalkolu ta' tnaqqis li għandu jiġi applikat lill-bdiewa mill-Istati Membri minħabba l-aġġustament ta' pagamenti fl-2013 u d-dixxiplina finanzjarja għas-sena kalendarja 2013 (ĠU L 183, 2.7.2013, p. 1).
   
      (6)  Regolament ta' Implimentazzjoni tal-Kummissjoni (UE) Nru 946/2013 tat- 2 ta' Ottubru 2013 dwar il-ħlasijiet bil-quddiem li għandhom isiru mis- 16 ta' Ottubru 2013 tal-pagamenti diretti elenkati fl-Anness I tar-Regolament tal-Kunsill (KE) Nru 73/2009 li jistabbilixxi regoli komuni għal skemi ta' appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta' appoġġ għal bdiewa (ĠU L 261, 3.10.2013, p. 25).
   
      (7)  Regolament (UE) Nru 1306/2013 tal-Parlament Ewropew u tal-Kunsill tas- 17 ta' Diċembru 2013 dwar il-finanzjament, il-ġestjoni u l-monitoraġġ tal-politika agrikola komuni u li jħassar ir-Regolamenti tal-Kunsill (KEE) Nru 352/78, (KE) Nru 165/94, (KE) Nru 2799/98, (KE) Nru 814/2000, (KE) Nru 1290/2005 u (KE) Nru 485/2008 (ĠU L 347, 20.12.2013, p. 549).